Mediaverklaring: Helpende Hand Entrepreneurskompetisie kweek werkskepping | Solidariteit Helpende Hand
Mediaverklaring: Helpende Hand Entrepreneurskompetisie kweek werkskepping
Geplaas op 17 Februarie 2014
Inskrywings vir Solidariteit Helpende Hand se Entrepreneurskompetisie vir graad 6 tot 12-leerlinge het vandag weer geopen. Deur hierdie kompetisie poog Helpende Hand om die probleem van werkloosheid onder die jeug aan te spreek deur hulle vroegtydig met entrepreneursvaardighede te bemagtig.
Volgens die mees onlangse Adcorp-werknemersindeks is daar tans ongeveer 344 000 Suid-Afrikaners met grade, diplomas en sertifikate wat werkloos is omdat hulle nie oor die vaardighede beskik waarna werkgewers soek nie. Die verslag toon dat die getal afleggings in Januarie die hoogste die afgelope tien jaar was, met 36 290 Suid-Afrikaners wat hul werk kwyt is.
"Die statistieke dui daarop dat dit vir jongmense al hoe belangriker word om entrepreneuriese vaardighede aan te leer, sodat hulle eendag in staat kan wees om hul eie ondernemings te begin sou dit nodig wees," sê dr. Danie Brink, die uitvoerende direkteur van Solidariteit Helpende Hand. "Met die aanleer van entrepreneuriese vaardighede vanaf 'n vroeë ouderdom, sal jongmense beter toegerus wees om die toekoms aan te pak. Hierdie vaardighede sal ook verseker dat 'n agterdeur oop is as dinge in die werksplek skeefloop."
Die kompetisie word vanjaar vir 'n tweede keer aangebied en die totale prysgeld beloop R60 000. "Verlede jaar was die kompetisie 'n reusesukses en dit het ons aangespoor om dit vanjaar selfs op groter skaal aan te pak," sê Karin Venter, 'n Helpende Hand projekorganiseerder. "Die wenner sal wegstap met R15 000 om in sy of haar beplande besigheid te belê, asook R15 000 vir sy of haar skool wat hulle kan aanwend vir entrepreneursontwikkeling."
Eddie Pienaar is verlede jaar aangewys as die wenner van Helpende Hand se eerste Entrepreneurskompetisie en het met prysgeld van R15 000 weggestap. Daarna het Eddie ook 'n reuse skenking van tien stoetooie en 'n stoetram van die Suid-Afrikaanse Boerboktelersvereniging ontvang, nadat die vereniging van sy suksesvolle boerdery te hore gekom het.
Die kompetisie bestaan uit drie fases waar finaliste na elke fase deurdring na 'n volgende rondte en sodoende toegang kry tot die materiaal vir die volgende fase. Die kompetisie word vir graad 6 tot 12-leerders aangebied en leerlinge kan inskryf op www.loopbaan.co.za. Die sluitingsdatum vir die inhandiging van besigheidsidees is 2 Mei 2014 en deelname is heeltemal gratis.
Vir meer inligting kan Karin Venter by 012 644 4390 geskakel word, of stuur 'n e-pos aan [email protected].